
A Büntetés-végrehajtási szervezet állományának leterheltsége

A dolgozat a büntetés-végrehajtási szervezet életében, az utóbbi években bekövetkezett változásokat és ezek hatásait taglalja, elsősorban az állomány munkájára nézve. Az értekezés fő irányvonala a fogvatartotti létszám és az állomány létszámbeli változása. Egy rövid történeti áttekintés után öt évre visszamenőleg elemzi a szervezet állományának leterheltség változását, többnyire belső statisztikai adatokra alapozva. A biztonsági szakterület, amely a bv. egyik legfontosabb területe, a leterheltség következtében komoly kockázatokkal szembesül. Az őrzés, felügyelet, beléptetés mind nagyobb létszámú állományt igényelne. A létszámhiány és leterheltség miatt ezen feladatok hatékony és pontos végrehajtása akadályokba ütközik, és sokszor nem megvalósítható. A rendkívüli események, melyek megkövetelik még több személy bevonását, további kockázatos helyzeteket teremtenek.
A tanulmányban először az országos helyzet kerül megvizsgálásra, majd a fogvatartotti létszám növekedésének régiós szintű hatásai kapnak színteret, a Somogy Megyei Büntetés-végrehajtási Intézet helyzetét alapul véve. A vizsgálathoz pontos férőhely és létszám adatok álltak rendelkezésre, az állománytábla változásai, valamint a feladatok pontos eloszlása is kiolvasható az éves jelentésekből. A dolgozat elemzéséhez belső statisztikai adatok (Büntetés-végrehajtási Szervezet országos éves önértékelő jelentései, Somogy Megyei Büntetés-végrehajtási Intézet éves önértékelő jelentései) kerültek felhasználásra. 



